ഇന്ത്യക്കെതിരായ രണ്ടാം ഏകദിനത്തിലും ദയനീയ തോൽവി വഴങ്ങിയ സിംബാബ്വെ ടീമിന്റെ പ്രകടനം കണ്ട് തനിക്ക് തൂങ്ങിച്ചാവാനാണ് തോന്നിയതെന്ന് ടീം പരിശീലകനായ മഖായ എന്റിനി . ആ സമയത്ത് ഗ്രൌണ്ടിനടുത്ത് വല്ല തക്കാളിച്ചെടിയുമുണ്ടായിരുന്നെങ്കിൽ ഞാൻ പോയി തൂങ്ങിച്ചത്തേനെ - തോൽവിയിലുള്ള അരിശം മറച്ചുവെയ്ക്കാത്ത എന്റിനി പറഞ്ഞു . പരിചയസമ്പന്നരായ ഒട്ടേറെ കളിക്കാരുണ്ടായിട്ടും ടീമിന് മികച്ച പോരാട്ടംപോലും നടത്താനാകാത്തതിനെക്കുറിച്ചായിരുന്നു എന്റിനി പൊട്ടിത്തെറിച്ചത് . മത്സരത്തിനിടെ ഗ്യാലറിയിലുണ്ടായിരുന്ന സിംബാബ്വെ ആരാധകർ ടീമിന്റെ മോശം പ്രകടനത്തിൽ പ്ലക്കാർഡുകളുയർത്തി പ്രതിഷേധിച്ചിരുന്നു . മോശം പ്രകടനങ്ങളെ പിന്തുണയ്ക്കാൻ ഞങ്ങൾക്കാവില്ലെന്ന് പറഞ്ഞായിരുന്നു ആരാധകരുടെ പ്രതിഷേധം . ഇന്ത്യക്കെതിരായ ഏകദിന പരമ്പരയിലെ ആദ്യ രണ്ട് മത്സരങ്ങളിലും ദയനീയ തോൽവിയാണ് സിംബാബ്വെ വഴങ്ങിയത് . 1990കളിലും രണ്ടായിരത്തിന്റെ തുടക്കത്തിലും മികച്ച ടീമായിരുന്നു സിംബാബ്വെ പക്ഷെ രാഷ്ട്രീയകാരണങ്ങളാൽ പല പ്രമുഖരും രാജ്യം വിട്ടതോടെ ദുർബലസംഘമായി മാറി . മുൻ ദക്ഷിണാഫ്രിക്കൻ പേസറായ എന്റിനിയാണ് ഇപ്പോൾ സിംബാബ്വെയെ പരിശീലിപ്പിക്കുന്നത് .